Nye Borgerlige-restauratør på Nørrebro chikaneres af den yderste venstrefløj.

Anahita Malakians fra Nye Borgerlige har netop åbnet en burgerrestaurant på Nørrebro. Hun er kendt for lidt af hvert, men fred med det.

Nørrebro er ikke just en højborg for Nye Borgerlige, men alligevel er reaktionen på, at en folketingskandidat fra Nye Borgerlige langer burgere over disken på Nørrebro, rystende. På den venstreekstremistiske hjemmeside Konfront.dk beskyldes Anahita Malakians for at være nazist. Og hendes burgere beskrives som naziburgere. Det kunne man alt sammen blot trække på skulderen af, hvis det blot var vrøvl på en perifær blog. Imidlertid har den københavnske venstrefløj kastet sig ud i en massiv kampagne, hvor Anahitas restaurant får bunker af dårlige anmeldelser på Facebook. Og det er effektivt, hvis man vil skade en, som man er politiske uenig med. Dårlige og ubegrundede anmeldelser kan ganske enkelt ødelægge en restaurant.

Udover at forfølgelsen af Anahita er fuldstændig langt ude, så viser den også venstrefløjens mageløse hykleri. Hvis den yderste venstrefløj var blot en anelse tro mod dens egen ideologiske tankegods, så skulle de jo vende sig mod nogle helt andre på Nørrebro. Så burde de demonstrere mod de konservative og kvindeundertrykkende moskéer. Eller hvad med at opfordre til boykot af de spisesteder, hvor spisekortet er undertrykt af religiøse dogmer? Opium for folket, I ved?

I stedet for kaster dagens venstrefløj sig over den letteste modstander, nemlig en borgerlig politiker, som i øvrigt ikke blev valgt. Det er trist, at Anahitas forretning skal lide under den yderste venstrefløjs totale ynkelighed. Intet sted er intolerancen større end på den yderste venstrefløj.

Jeg har været forbi Anahitas nye sted for at spise frokost. Nazi-burgeren fejlede ikke noget. I øvrigt er der også vegetarburger på menuen, så venstrefløjsaktivisterne burde kunne føle sig hjemme hos Nye Borgerliges restauratør.